崑山初秋觀稼回縣署與同寮及示姑蘇幕府
作者：張方平
朝代：宋

paragraphs: 邑民三萬家，四邊湖海遶。
家家勤穡事，市井商游少。
薦歲逢水沴，饑勞何擾擾。
我來忝撫字，見此心如搗。
去秋僅有年，膏田尚停潦。
今幸風雨調，皆話天時好。
春喜鵲巢低，夏更蟬聲早。
秧船拏參差，葑岸縈迴繚。
藝插暮更急，車響轉清曉。
紡筥猶掛壁，何暇張魚鳥。
我時行近郊，小艇穿萍藻。
渚長葭薍深，野沃𥝧稏倒。
孺子遠餉歸，閒暇顔色飽。
預喜省敲笞，租賦可時了。
歸來軒館靜，曠蕩盈懷抱。
衙退人吏散，庭廡闃窈窈。
露篠映孤亭，風荷動幽沼。
置身木鴈間，茲焉願終老。
顛蹶走榮利，況余拙非巧。
鱸膾飯紫芒，鵝脂酒清醥。
悵然懷友生，虛齋爲誰掃。